《题小儿高马图》
元代·丁复

绿衫良家子，文鳞宛国驹。神宇擢秀彩，骏骨蓄英腴。

妙龄从兹启，遐陟迩云初。迅发逞穷邈，若视无寰区。

婴之尺鞅御，加以寸箠驱。百年虽瞬息，万里亦须臾。

朝晞若木津，夕秣昆崙虚。往驾谅可追，至者吾其徒。

勿云视华玩，市里周盘娱。时去壮齿谢，日暮我马瘏。

终惭作图意，揽此徒永吁。

作者简介：元台州天台人，字仲容。仁宗延祐初游京师。被荐，不仕，放情诗酒。晚年侨居金陵。其诗自然俊逸，不事雕琢。有《桧亭集》。